See kümnend oma elust, mida Ristikivi otsustab tulevaste põlvedega jagada, ei ole kindlasti juhuslik. Meenutame, et pärast "Hingede öö" ilmumist (1953), oli  Ristikivi olnud pikalt loomingulises kriisis. Ta tõdeb poole päeviku peal ka ise, et alustas selle kirjutamist "üsna laine põhjast" (01.08.1962). Päevaraamat on tunnistajaks Ristikivi loomingulisele taassünnile. See on aeg, mil ta mõtleb välja oma loometee ambitsioonikaima kava - kirjutada mitmeköiteline romaaniseeria Euroopa ajaloost, 13. sajandist tänapäevani välja (07.10.1958). Kogu tema ülejäänud elu saab olema pühendatud sellele ettevõtmisele.